อนาคต AI จะมาช่วย ธุรกิจขนาดเล็ก ได้อย่างไร
AI จะมาช่วยธุรกิจขนาดเล็กได้อย่างไร ? ลงทุนแมนจะเล่าให้ฟัง
3 พ.ย. 2565

อนาคต AI จะมาช่วย ธุรกิจขนาดเล็ก ได้อย่างไร /โดย ลงทุนแมน
แม้ว่า ปัจจุบัน AI จะถูกใช้จำกัดอยู่แค่ในบริษัทขนาดใหญ่ ที่มีงบประมาณในการวิจัยและพัฒนา
แต่ในอนาคต หาก AI สามารถเข้าถึงได้ง่าย และมีราคาถูกลง
ธุรกิจขนาดเล็กเอง ก็สามารถนำ AI มาใช้ในการทำธุรกิจได้ด้วยเช่นกัน
แล้ว AI จะมาช่วยธุรกิจขนาดเล็กได้อย่างไร ?
ลงทุนแมนจะเล่าให้ฟัง
╔═══════════╗
เปิดประสบการณ์ใหม่ให้การช้อปปิ้งได้มากกว่าที่เคยกับ Radars Point เราเปลี่ยนทุกการช้อปออนไลน์ธรรมดาของคุณ ให้สามารถลงทุนในหุ้นระดับโลกได้ 
พิเศษ! แจกโค้ดลับ : LTM8 รับฟรีทันที 8 Point ไปทดลองลงทุนกันได้ฟรี!
╚═══════════╝
ทางผู้เชี่ยวชาญด้าน AI อย่างคุณ Andrew Ng ศาสตราจารย์แห่ง Stanford University และเป็นผู้ร่วมก่อตั้งเว็บไซต์เรียนออนไลน์ชื่อดังระดับโลก อย่าง Coursera
ได้พูดถึง AI ไว้อย่างน่าสนใจ ในงาน TED Talks ในหัวข้อชื่อ “How AI Could Empower Any Business” เมื่อต้นปีที่ผ่านมา
ในงานดังกล่าว คุณ Andrew Ng ได้ยกตัวอย่างที่เขาเจอมากับตัวเอง 2 เรื่อง
เรื่องแรก เป็นเรื่องเกี่ยวกับร้านขายพิซซา ที่คุณ Andrew Ng ชอบขับรถไปซื้อพิซซา ในช่วงสุดสัปดาห์
ซึ่งร้านพิซซาร้านนี้ เป็นเพียงร้านเล็ก ๆ ที่ขายอยู่บริเวณข้างทาง
โดยคุณ Andrew Ng พบว่า พิซซาที่เจ้าของร้านได้ทำเตรียมเอาไว้ขาย เมื่อมีคนเข้ามาซื้อ ส่วนมากหลายถาดก็มักจะเย็นชืดแล้ว และพิซซาหลายหน้าที่ขายดี ก็มักขายหมดเร็ว ทำให้ไม่สามารถตอบสนองต่อความต้องการของลูกค้าได้
ซึ่งจุดนี้เอง ทำให้คุณ Andrew Ng สังเกตว่า ถ้าเจ้าของร้านขายพิซซา นำ AI มาใช้ คงจะช่วยเพิ่มประสิทธิภาพในการทำธุรกิจ และเพิ่มยอดขายให้กับทางร้านได้ รวมไปถึงการสร้างความพึงพอใจให้กับลูกค้าด้วย
โดยอาศัยข้อมูลการทำธุรกิจของร้านพิซซาที่มีอยู่แล้ว ไม่ว่าจะเป็น ยอดขายของสินค้า ช่วงเวลาที่ลูกค้าเข้ามาในร้านเยอะ ๆ และหน้าของพิซซาที่ขายดี เป็นต้น
ตัวอย่างเช่น ในช่วงค่ำของวันศุกร์ พิซซาหน้าฮาวายเอียน มักจะขายหมดไวกว่าพิซซาหน้าอื่น ๆ
ทำให้ไม่สามารถขายให้ลูกค้าคนอื่น ที่อยากทานพิซซาหน้าฮาวายเอียนได้
ซึ่ง AI ก็จะมาช่วยแนะนำให้เจ้าของร้าน เตรียมพิซซาหน้าฮาวายเอียน เผื่อเอาไว้ให้มากพอ ต่อความต้องการของลูกค้า ตั้งแต่ช่วงบ่ายของวันศุกร์
ตัวอย่างที่ 2 เป็นเรื่องเกี่ยวกับร้านขายเสื้อผ้าเล็ก ๆ ที่สามารถใช้ AI มาช่วยในการทำธุรกิจได้ถึง 4 ด้าน คือ
- Demand Forecasting
โดย AI จะมาช่วยประเมินว่า ในแต่ละช่วง มีเทรนด์อะไรใหม่ ๆ ที่เป็นกระแสในโซเชียลมีเดียตอนนั้นบ้าง เช่น พวกมีมต่าง ๆ ที่โด่งดังภายในชั่วข้ามคืน
ซึ่งทางเจ้าของธุรกิจ ก็อาจจะเอาพวกมีมดังกล่าว ไปทำเป็นลายเสื้อ และออกวางขาย ก็จะช่วยเพิ่มยอดขายได้
- Product Placement
โดยการใช้ AI มาช่วยวิเคราะห์ ในการจัดวางและตกแต่งร้าน เพื่อเพิ่มความน่าดึงดูด ให้ลูกค้าอยากเดินเข้ามาดูสินค้าที่ร้านมากขึ้น
- Supply Chain
ในด้านของการสรรหาวัตถุดิบ AI ก็สามารถช่วยได้เช่นกัน
โดย AI จะช่วยในการค้นหา ผู้จำหน่ายวัตถุดิบที่มีราคาถูกกว่าเจ้าอื่น เพื่อประหยัดต้นทุนในการผลิตสินค้าให้ถูกลง
- Quality Control
โดย AI ก็มีระบบการสแกนวัตถุอัตโนมัติ เพื่อใช้ในการตรวจหาจุดที่บกพร่องได้  
เพื่อควบคุมคุณภาพของสินค้าที่จะนำออกมาขาย ให้มีคุณภาพที่ดีอย่างสม่ำเสมอ
ยิ่งไปกว่านั้น AI ยังสามารถนำมาใช้ เพื่อช่วยเหลือผู้ประกอบการรายย่อย ที่ทำธุรกิจแตกต่างกันไปได้อีกหลากหลาย เช่น ระบบ Smart Farming ที่สามารถช่วยเกษตรกรในการเพาะปลูก
โดยจะช่วยวิเคราะห์ต้นทุนของวัตถุดิบ ตรวจสอบอุณหภูมิ คาดการณ์ฤดูกาลที่เปลี่ยนแปลง
และงบประมาณที่ต้องใช้ รวมถึงยังสามารถช่วยประเมินราคาขายของสินค้าได้อีกด้วย
แน่นอนว่าในตอนนี้ ต้นทุนในการสร้าง AI ขึ้นมา เพื่อใช้ในการทำธุรกิจ ก็ยังถือว่าสูงมาก จากการที่ต้องลงทุนในเทคโนโลยี และต้องอาศัยบุคลากรที่มีทักษะสูง
ทำให้ AI ถูกจำกัดอยู่แค่ในบริษัทขนาดใหญ่ ที่มีงบประมาณมากพอที่จะลงทุนเท่านั้น
รวมไปถึง เรื่องโครงสร้างในการพัฒนา AI ก็แตกต่างกันด้วย อย่างเช่น AI ที่ใช้ในระบบค้นหาข้อมูลของ Google กับ AI ที่ใช้ในการโฆษณาของร้านค้าออนไลน์
ก็มีการพัฒนาที่ไม่เหมือนกัน
ซึ่งการจะพัฒนา AI เพื่อใช้ในร้านขายเสื้อผ้าเล็ก ๆ หรือร้านขายพิซซา ก็จะต้องสร้าง AI ที่มีความเป็นเอกลักษณ์เฉพาะตัวให้เหมาะสมกับธุรกิจนั้น
โดยในตอนนี้ คุณ Andrew Ng และทีม ได้พยายามพัฒนาแพลตฟอร์มออนไลน์ ที่จะมาช่วยให้คนทั่ว ๆ ไป สามารถเข้าถึง AI ได้เอง โดยไม่จำเป็นต้องเรียนเขียนโปรแกรมมาก่อน
ซึ่งคุณ Andrew Ng บอกว่า AI ใช้เวลาในการพัฒนาอีกไม่กี่ปีเท่านั้น ก็จะสามารถเริ่มใช้งานได้อย่างกว้างขวาง รวมถึงจะมาช่วยผู้ประกอบการรายย่อยทำธุรกิจได้
ก็น่าติดตามว่า ต่อไปอนาคตของผู้ประกอบการรายย่อยจะเป็นอย่างไร เมื่อ AI สามารถเข้าถึงได้ง่ายขึ้น และมีราคาถูกลง
จะเป็นความสะดวกสบายต่อธุรกิจที่รู้จักปรับตัว หรือเป็นความหนักใจต่อธุรกิจที่ไม่สามารถปรับตัวได้ทันต่อการเปลี่ยนแปลง..
╔═══════════╗
เปิดประสบการณ์ใหม่ให้การช้อปปิ้งของคุณได้มากกว่าที่เคยกับ Radars Point เราเปลี่ยนทุกการช้อปออนไลน์ธรรมดาของคุณ ให้สามารถลงทุนในหุ้นระดับโลกได้ 
.
ทุกๆครั้งที่ช้อปปิ้งคุณจะได้รับ Point คืน ซึ่งสามารถนำไปลงทุนได้ 1 Point มีมูลค่าเท่ากับ 1 บาท 
.
ถ้าคุณไม่อยากพลาดที่จะเป็นเจ้าของกิจการระดับโลกได้แบบฟรีๆ 11.11 นี้ ก่อนช้อปทุกครั้ง อย่าลืมกด Radars Point 
พิเศษ! แจกโค้ดลับ : LTM8 รับฟรีทันที 8 Point ไปทดลองลงทุนกันได้ฟรี!
#ลงทุนง่ายๆไม่ต้องใช้เงิน
╚═══════════╝
References
-
-
-
-
-หนังสือ Rise of the Robots: Technology and the Threat of a Jobless Future (2016) โดย Martin Ford